  Майя Бывальцева Удмуртилэн шоркарысьтыз сюресъёсты 10–15 куартолэзьысен тупатъяны кутскозы. Вуоно арняе ужъёсты быдэстӥсь огазеяськонъёсты быръёнъя аукционъёс ортчозы. Со сярысь 12-тӥ оштолэзе ивортӥз Ижкар администрациысь благоустройствоя но транспортъя управленилэн кивалтӥсез Алексей Краснопёров. «Аукционъёс ортчем бере, милям контрактъёс юнматон понна 10 нунал луоз, ужаны кутскомы 10–15 куартолэзе. Нырысетӥ интыын со сюресъёс, кудъёсыз Ижкар агломерацияя программае пыризы, 32 люкетъёс. Со Пушкинской, Студенческой, Чугуевский урамъёс но мукетъёсыз», — вераз Краснопёров. Солэн кылъёсызъя, сюресъёсты кылем арын тупатъям огазеяськонъёс али шекъёсты утялто. Управление вань со люкетъёсты 15-тӥ куартолэзёзь эскероз но гарантия улэ шедись шекъёсты палэнтыны куронъёс сётоз. Краснопёров вераз, со 2–3 урамез бырйыны но отын сюреслэсь ӟечлыксэс эскерон ортчытыны малпа шуыса. Со понна эрико лабораториен огкыл гожтыны быгатозы. Ижкарлэн тӧроез Юрий Тюрин верамъя, ужъёсты 1-тӥ куарусёнлы йылпумъяны чаклало. Тодэ вайытом, 2017-тӥ Удмуртиын 47 иськем пала гурт сюресъёсты тупатъялозы. Школаос дорозь нуись сюресъёсты выльдыны 100 миллион манет висъялозы. Сад-бакчаос дорозь 20 иськем сюресъёсты тупатъялозы, солы элькун 50 миллион манет висъялоз. Тегъёс: Авто Ижкар сюресъёс тупатъянужъёс  